
"Sesungguhnya Allah telah mendengar perkataan wanita 
yang bersoaljawab dengan engkau mengenal suaminya dan 
ia mengadukan (halnya) kepada Allah dan Allah memang 
mendengar pembicaraan kamu berdua. Sesungguhnya Aliah 


Maha Mendengar dan Maha Melihat(l). Orang-orang yang 
menziharkan 1 isteri mereka dari kalangan kamu bukanlah 
isteri-isteri mereka itu ibu-ibu mereka. Ibu mereka yang 
sebenar tidak lain melainkan ibu-ibu yang melahirkan 
mereka. Sesungguhnya mereka mengucapkan kata-kata 
yang keji dan dusta. Dan sesungguhnya Allah Maha Pema'af 
dan Maha Pengampun(2). Orang-orang yang menziharkan 
isteri-isteri mereka kemudian mereka menarik balik 
perkataan mereka , maka wajiblah ia memerdekakan seorang 
hamba sebelum kedua-duanya melakukan hubungan 
kelamin. Demikianlah hukum yang diajarkan kepada kamu, 
dan Allah Maha Mengetahui segala apa yang dilakukan 
kamu(3). Barang siapa yang tidak mendapat hamba, maka 
wajiblah ia berpuasa dua bulan berturut-turut, sebelum 
kedua-duanya melakukan hubungan kelamin. Dan barang 
siapa yang tidak kuasa berpuasa , maka wajiblah ia memberi 
makan enam puluh orang miskin. Demikianlah (hukum-zihar) 
supaya kamu beriman kepada Allah dan Rasul-Nya, dan 
itulah batasan-batasan Allah, dan untuk orang-orang kafir 
disediakan 'azab yang amat pedih(4). Sesungguhnya orang- 
orang yang menentang Allah dan Rasul-Nya telah dihinakan 
sebagaimana telah dihinakan penentang-penentang yang 
sebelum mereka. Sesungguhnya Kami telah menurunkan 
ayat-ayat yang amat jelas. Dan untuk orang-orang kafir 
disediakan 'azab yang hina"(5). 

1 Zihar ialah mengatakan kepada isteri, "Awak seperti punggung 
ibuku" dengan tujuan menyatakan bahawa ia tidak mahu lagi 
melakukan hubungan kelamin dengan isterinya, kata-kata itu 
menurut adat Jahiliyah sama dengan menceraikan isterinya. 

"(Ingatlah) pada hari Allah membangkitkan kembali seluruh 
mereka lalu Dia memberitahu kepada mereka segala 




perbuatan yang telah dilakukan mereka. Allah telah 
menghitungkan dengan hemat perbuatan-perbuatan 
mereka , sedangkan mereka lupakannya. Dan Allah amat 
menyaksikan segala sesuatu(6). Tidakkah engkau lihat 
bahawa Allah itu mengetahui segala isi langit dan segala isi 
bumi. Tiada percakapan rahsia di antara tiga orang 

melainkan Dialah yang keempatnya, dan tiada percakapan 
rahsia di antara lima orang melainkan Dialah yang keenam 
dan tiada percakapan rahsia di antara orang-orang yang 
lebih sedikit dari itu dan tiada pula di antara orang-orang 
yang lebih ramai dari itu melainkan Dia bersama mereka di 
mana sahaja mereka berada. Kemudian Dia akan 
memberitahu kepada mereka segala perbuatan yang 
dilakukan mereka pada hari Qiamat. Sesungguhnya Allah 
Maha Mengetahui segala sesuatu(7). Tidakkah engkau lihat 
orang-orang yang telah dilarang mengadakan perbincangan 
rahsia kemudian mereka kembali melakukan perbuatan yang 
dilarangkan itu. Mereka berbincang secara rahsia untuk 
melakukan dosa, perseteruan dan penentangan terhadap 
rasul. Dan apabila mereka datang menemui engkau, mereka 
memberi ucapan salam yang berlainan dari ucapan salam 
yang diucapkan Allah kepadamu dan mereka berkata 
sesama mereka: Silalah Allah menimpakan 'azab ke atas kita 
dengan sebab perkataan-perkataan yang diucapkan kita. 
Padanlah untuk mereka Neraka Jahannam yang akan 
dimasuki mereka , maka itulah seburuk-buruk tempat 
kembali(8). Wahai orang-orang yang beriman! Apabila kamu 
berbincang secara rahsia, maka janganlah kamu berbincang 
untuk melakukan dosa, perseteruan dan penentangan 
terhadap Rasul. Berbincanglah untuk melakukan kebajikan 
dan taqwa dan bertaqwalah kepada Allah yang kepada-Nya 
kamu akan dikumpulkan(9). Sesungguhnya perbincangan 
secara rahsia (untuk maksud yang jahat itu) adalah dari 
anjuran syaitan supaya orang-orang yang beriman 
berdukacita, sedangkan syaitan tidak akan dapat memberi 
mudharat sedikit pun kepada mereka melainkan dengan izin 
Allah. Dan kepada Allah hendaklah orang-orang yang 
beriman itu bertawakkal"(1 0). 



"Wahai orang-orang yang beriman I Apabila dikatakan 
kepada kamu lapangkan tempat di majlis-majlis, maka 
hendaklah kamu lapangkannya nescaya Allah memberi 
kelapangan kepada kamu, dan apabila dikatakan kepada 
kamu bangkitkanlah, maka hendaklah kamu bangkit nescaya 
Allah mengangkatkan orang-orang yang beriman dari kamu 
dan orang-orang yang dikurniakan ilmu pengetahuan 
kepada darjat-darjat yang tinggi. Dan Allah Maha 
Mengetahui segala perbuatan yang dilakukan kamu(11). 
Wahai orang-orang yang berimanl Apabila kamu mahu 
mengadakan perbincangan peribadi dengan Rasul, maka 
hendaklah kamu mengeluarkan sedekah sebelum 
mengadakan perbincangan itu, perbuatan demikian lebih 
baik kepada kamu dan lebih bersih. Dan andainya kamu 
tidak memperolehi (sesuatu yang akan disedekahkannya), 
maka sesungguhnya Allah Maha Pengampun dan Maha 
Penyayang(1 2). Apakah kamu bimbang (jadi miskin) untuk 
mengeluarkan sedekah-sedekah sebelum mengadakan 
perbincangan dengan Rasul. Dan apabila kamu tidak 
melaksanakan perintah (kerana sulit) dan Allah mema'afkan 
kamu, maka dirikanlah solat, tunaikanlah zakat dan ta'atilah 
Allah dan Rasul-Nya. Dan Allah Maha Mengetahui segala 
perbuatan yang dilakukan kamu(13). Tidakkah engkau lihat 
orang-orang (Munafiqin) yang bersetiakawan dengan orang- 
orang (Yahudi) yang dimurkai Allah. Mereka bukan dari 
golongan kamu dan bukan pula dari golongan mereka 
(Yahudi). Mereka bersumpah bohong dan mereka tahu 
(mereka berbohong)(14). Allah telah menyediakan ' azab 

yang amat dahsyat untuk mereka. Sesungguhnya amat 
buruk perbuatan yang dilakukan mereka"(1 5). 



" Mereka telah menggunakan sumpah-sumpah (bohong) 
mereka sebagai perisai (untuk melindungi diri mereka ), lalu 
mereka halangi manusia dari jalan Allah , kerana itu 
disediakan untuk mereka 'azab yang hina(16). Harta 
kekayaan dan anak-pinak mereka tidak berguna sedikit pun 
untuk menyelamatkan mereka dari 'azab Allah. Merekalah 
penghuni-penghuni Neraka , dan mereka kekal di 
dalamnya(l 7). (Ingatlah) pada hari seluruh mereka 

dibangkitkan Allah , lalu mereka bersumpah (bohong) kepada 
Allah sebagaimana mereka bersumpah (bohong) kepada 
kamu. Dan mereka menyangka bahawa mereka berdiri di 
atas sesuatu (alasan yang kukuh) f sesungguh-nya mereka 
adalah para pendusta belaka(18). Syaitan telah menguasai 
mereka dan menjadikan mereka lupa mengingati Aliah. 
Merekalah kumpulan Hizbusy-syaitan. Sesungguhnya 
kumpulan Hizbusy-syaitan itulah kumpulan yang rugi(19). 
Sesungguhnya orang-orang yang menentang Allah dan 
Rasul-Nya, mereka termasuk di dalam golongan orang-orang 
yang hina-dina"(20). 

"Allah telah membuat keputusan. Aku dan Rasul-Ku pasti 
menang. Sesungguhnya Allah Maha Kuat dan "Maha 
Perkasa (21). Engkau tidak mungkin dapati kumpulan orang- 
orang yang beriman kepada Allah dan kepada hari Akhirat 
yang sanggup bersetiakawan dengan mereka yang 
menentang Allah dan Rasul-Nya f walaupun mereka , ibubapa 
mereka sendiri atau anak-anak mereka sendiri atau saudara- 
saudara mereka sendiri atau keluarga mereka sendiri. 
Merekalah orang-orang yang Allah teguhkan keimanan di 
dalam hati mereka dan menguatkan mereka dengan roh 
dari-Nya. D.an Dia masukkan mereka di dalam taman-taman 
Syurga yang mengalir di bawah-nya berbagai-bagai sungai, 
dah mereka akan hidup kekal di dalamnya. Allah telah redha 
terhadap mereka dan mereka telah redha terhadap Allah. 
Merekalah kumpulan Hizbullah. Ingatlah ! Sesungguhnya 
kumpulan Hizbullah itulah kumpulan yang mendapat 
kejayaan."(22). 

(Latar belakang dan pokok pembicaraan) 

Dalam surah ini dan lebih kurang di dalam juzu' ini 
seluruhnya, kita bersama-sama peristiwa-peristiwa 
sirah di dalam masyarakat Madinah dan bersama- 
sama kumpulan Muslimin yang sedang berkembang 
di mana mereka dididik, diasuh dan diperlengkapkan 
untuk melaksanakan peranan global mereka, malah 
peranan universal mereka, iaitu peranan yang telah 
ditentukan Allah kepada mereka dalam peredaran 
alam ini dan di dalam ketetapan-ketetapannya yang 
telah direncanakan, la merupakan satu peranan 
agung yang bermula dari usaha mewujudkan satu 
kefahaman atau persepsi baru yang sempurna dan 
meliputi seluruh kehidupan di dalam jiwa kelompok 
Muslimin, dan menegakkan satu realiti hidup yang 
berlandaskan kefahaman ini. Setelah itu kefahaman 
ini akan disebarkan pula oleh kelompok itu kepada 
dunia seluruhnya untuk mewujudkan bagi umat 
manusia satu kehidupan insaniyah yang ditegakkan di 
atas kefahaman itu. Ini adalah satu peranan yang 
agung yang memerlukan kepada penyediaan- 
penyediaan yang sempurna. 

Kelompok Muslimin yang sedang diperlengkapkan 
Allah untuk memainkan peranan yang agung itu 
adalah terdiri dari manusia-manusia biasa. Di antara 
mereka ialah angkatan pelopor yang terdiri dari para 
Muhajirin dan para Ansar yang telah matang 
keimanan mereka dan sempurna kefahaman mereka 
terhadap 'aqidah yang baru itu. Mereka telah 
memberi seluruh jiwa mereka kepadanya. Mereka 
telah sampai kepada hakikat kewujudan mereka dan 
hakikat kewujudan alam yang besar ini. Hakikat 
kewujudan mereka telah bersebati dengan hakikat 
alam al-wujud dan dengan ini mereka merupakan 
sebahagian dari perencanaan Allah di alam buana ini. 
Mereka tidak dapati dalam diri mereka sesuatu yang 
menyimpang darinya dan mereka tidak dapati di 
dalam langkah-langkah mereka sesuatu langkah yang 
sumbang dari langkahnya. Mereka tidak dapati di 

dalam hati mereka sesuatu yang lain melainkan Allah. 
Sifat mereka tepat seperti yang dijelaskan di dalam 
surah: 

"Engkau tidak mungkin dapati kumpulan orang-orang yang 
beriman kepada Allah dan kepada hari Akhirat yang 
sanggup bersetiakawan dengan mereka yang menentang 
Allah dan Rasul-Nya walaupun mereka i, ibubapa mereka 
sendiri atau anak-anak mereka sendiri atau saudara-saudara 
mereka sendiri atau keluarga mereka sendiri . Merekalah 
orang-orang yang Allah teguhkan keimanan di dalam hati 
mereka dan menguatkan mereka dengan roh dari-Nya. Dan 
Dia masukkan mereka di dalam taman-taman Syurga yang 
mengalir di bawahnya berbagai-bagai sungai dan mereka 
akan hidup kekal di dalamnya . Allah telah redha terhadap 
mereka dan mereka telah redha terhadap Allah. Merekalah 
kumpulan Hizbullah. Ingatlah sesungguhnya kumpulan 
Hizbullah itulah kumpulan yang mendapat kejayaan." (22) 


Tetapi angkatan pelopor itu hanya merupakan satu 
kumpulan yang kecil dibandingkan dengan jumlah 
kelompok Muslimin yang semakin bertambah ramai 
itu terutama setelah Islam mempunyai kekuatan yang 
digeruni walaupun sebelum penaklukan negeri 
Makkah. Di waktu ini ramai yang masuk Islam. 
Mereka terdiri dari orang-orang yang tidak menerima 
tarbiyah Islamiah yang cukup dan tidak lama hidup di 
dalam suasana Islam. Orang-orang Munafiqin juga 
turut masuk islam. Mereka terdiri dari orang-orang 
yang mementingkan muslihat atau keselamatan 
mereka. Mereka masuk untuk menaburkan keraguan 
di dalam hati orang ramai, untuk menunggu peluang- 
peluang yang baik dan untuk menimbulkan 
kekacauan di antara khemah Islam dengan khemah- 
khemah penentang Islam yang kuat di waktu itu sama 
ada khemah-khemah kaum Musyrikin atau kaum 
Yahudi. 


Gerakan mendidik dan melengkapkan jiwa 
kelompok Muslimin untuk membolehkan mereka 
memainkan peranan universal yang telah ditentukan 
kepada mereka di bumi ini memerlukan daya-daya 
usaha yang besar, kesabaran yang lama, penanganan 
dan pengubatan yang perlahan-lahan terhadap segala 
masalah baik yang kecil mahupun yang besar. 


Gerakan pembangunan yang agung yang dilakukan 
Islam dan utusan Islam Rasulullah s.a.w. ialah 
membina jiwa manusia untuk membolehkan mereka 
membina masyarakat Islam dan pemerintahan Islam, 
di mana mereka berdiri tegak di atas agama Allah 
serta memahaminya dan melaksanakannya, dan 
kemudian memindahkan agama itu ke merata 
pelosok bumi dalam bentuknya yang hidup dan 
dinamis bukan dalam bentuk catatan-catatan di atas 
lembaran-lembaran dan bukan pula dalam bentuk 
kata-kata. 

Di dalam surah ini dan di dalam juzu’ ini seluruhnya 
kita melihat 'Sebahagian dari daya-daya usaha yang 
besar itu, juga sebahagian dari cara-cara Al-Qur'an 
membina jiwa, menangani peristiwa-peristiwa, adat- 
adat kebiasaan dan keinginan nafsu-nafsu manusia di 
samping itu kita juga dapat melihat sebahagian dari 
pertarungan yang lama di antara Islam dan musuh- 
musuhnya yang terdiri dari kaum Musyrikin, kaum 
Yahudi dan golongan Munafiqin. 

Di dalam surah ini khususnya, kita dapat melihat 
satu gambaran yang membayangkan perhatian Allah 
yang berat terhadap kelompok Muslimin yang sedang 
berkembang itu. Allah meletakkan mereka di bawah 
perhatian-Nya. Aliah mendidik mereka dengan 
agama-Nya, Allah membuat mereka benar-benar 
merasa bahawa Dia memberi perhatian yang berat 
terhadap mereka. Allah mencetuskan di dalam hati 
nurani mereka kesedaran yang hidup bahawa Dia 
bersama mereka hingga di dalam urusan-urusan 
peribadi mereka yang paling khusus, paling kecil dan 
paling sulit. Allah menjaga mereka segala tipu daya 
musuh-musuh mereka baik yang lahir mahupun yang 
sulit. Allah membawa mereka ke dalam pemeliharaan 
dan naungan-Nya. Allah mendidik akhlak mereka dan 
adat resam mereka dengan didikan yang wajar 
dengan kumpulan manusia yang berada di bawah 
naungan Allah dan dengan kumpulan manusia yang 
menjadi Hizbullah di bumi dan mengibarkan panji- 
panji-Nya supaya dikenali di merata pelosok bumi. 

Kerana itu surah ini bermula dengan satu gambaran 
kejadian yang menarik dari kejadian-kejadian yang 
berlaku dalam tempoh yang unik di dalam sejarah 
manusia, iaitu tempoh perhubungan langit dengan 
bumi dalam bentuk perhubungan secara langsung 
dan tempoh langit turut serta dalam kehidupan 
kelompok Mu'minin secara terang-terangan: 



"Sesungguhnya Allah telah mendengar perkataan wanita 
yang bersoal jawab dengan engkau mengenai suaminya dan 
ia mengadukan (halnya) kepada Allah dan Allah memang 
mendengar pembicaraan kamu berdua. Sesungguhnya Allah 
Maha Mendengar dan Maha Melihat. "(1) 

Di sini kita melihat langit ikut campurtangan dalam 
urusan hidup seharian satu keluarga yang kecil, miskin 
dan tidak terkenal untuk menetapkan hukum Allah 
dalam kes yang dihadapinya. Allah S.W.T. mendengar 
bagaimana seorang wanita berbicara dengan Rasul- 
Nya mengenai masalah dirinya, sedangkan ‘Aisyah 
hampir-hampir tidak mendengar percakapan itu 
walaupun dia duduk dekat dengan perempuan itu. ini 
adalah satu gambaran kejadian yang membuat hati 
penuh merasa dengan kewujudan Allah, dengan 
kehampiran-Nya, dengan kemesraan-Nya dan dengan 
keperihatinan-Nya. 

Perkara yang kedua selepas kejadian ini yang 
disebut di dalam surah ini ialah penegasan dari Allah 
bahawa orang yang menentang Allah dan Rasul-Nya 
akan mendapat kehinaan dan kekalahan di bumi dan 
'azab yang hina di Akhirat. Mereka ialah musuh- 
musuh kelompok Muslimin yang hidup di bawah 
naungan Allah. Mereka telah ditetapkan Allah akan 
mendapat kekalahan di dunia dan 'azab yang hina di 
Akhirat, mereka akan di'azabkan Allah dengan sebab 
perbuatan mereka yang jahat yang dicatatkan Allah, 
sedangkan mereka lupa bahawa mereka telah 
melakukan perbuatan itu. 



"Dan Allah amat menyaksikan segala sesuatu . "(6) 

Kemudian Al-Qur'an memberi penegasan dan 
peringatan bahawa Allah S.W.T. sentiasa hadir dan 
sentiasa menyaksi setiap perbincangan sulit yang 
diadakan mereka. Ia tetap bersama mereka di mana 
sahaja mereka berada: 



"Kemudian Dia akan memberitahu kepada mereka segala 
perbuatan yang dilakukan mereka pada hari Qiamat. 
Sesungguhnya Aliah Maha Mengetahui segala sesuatu. "(7) 


Ini juga satu gambaran yang membuat hati penuh 
merasa dengan kewujudan dan kehadiran Aliah, di 
samping merasakan-Nya sentiasa mengawasi dan 
melihat mereka. 

Penegasan ini merupakan muqaddimah bagi 
mengancam mereka yang mengadakan 
perbincangan-perbincangan sulit untuk merancang 
tindakan-tindakan yang jahat terhadap kaum 
Muslimin dan untuk mengisikan hati mereka dengan 
perasaan-perasaan dukacita, runsing dan bimbang. 
Al-Qur'an membuat ancaman terhadap mereka dan 
menyatakan bahawa rahsia rancangan-rancangan 
jahat mereka telah terbuka dan bahawa Allah sentiasa 
melihat mereka. Dan segala perbincangan sulit 
mereka untuk melakukan dosa, permusuhan dan 
penentangan terhadap Rasulullah s.a.w. itu telah 
dicatat oleh Allah, juga menyatakan bahawa mereka 
akan di’azab dengan perbuatan mereka yang jahat 
itu. Kemudian Al-Qur'an melarang orang-orang Islam 


membuat perbincangan-perbincangan sulit yang 
bukan bertujuan untuk melakukan keta'atan dan 
taqwa. Juga mendidik jiwa mereka dan 
membetulkannya mengenai perkara ini. 

Kemudian Al-Qur'an beralih kepada maudhu' 
mendidik orang-orang Islam dengan adab sopan 
bertolak ansur dan patuh kepada perintah di majlis 
Rasulullah s.a.w. dan di majlis-majlis ilmu dan zikir, 
juga adab sopan bertanya dan bercakap dengan 
Rasulullah s.a.w. 

Ayat-ayat baki dari surah ini memperkatakan 
tentang orang-orang Munafiq yang bersetiakawan 
dengan kaum Yahudi dan mengadakan pakatan sulit 
dengan mereka. Mereka menggunakan taktik 
berbohong dan bersumpah dengan Rasulullah s.a.w. 
dan orang-orang Mu'min. Ayat-ayat ini 
menggambarkan keadaan orang-orang Munafiq di 
Akhirat sebagai pembohong-pembohong yang 
banyak bersumpah. Mereka cuba mengelakkan diri 
mereka dari 'azab Allah yang dihadapi mereka 
dengan berbohong dan bersumpah sama seperti yang 
dilakukan mereka di dunia apabila mereka 
menghadapi kemarahan Rasulullah s.a.w. dan orang- 
orang Mu'min. Kemudian Al-Qur'an menegaskan 
bahawa orang-orang yang menentang Allah dan 
Rasul-Nya telah ditetapkan Allah bahawa mereka 
termasuk dalam golongan orang-orang yang hina dan 
rugi sebagaimana ditetapkan bahawa Allah dan Rasul- 
Nya itulah yang menang. Ini dituju untuk 

memperkecilkan golongan penentang yang masih 
dipandang tinggi oleh setengah-setengah orang yang 
menamakan dirinya sebagai orang Islam. Mereka 
terus memelihara hubungan mesra dengan golongan 
itu. Mereka tidak memahami betapa perlunya barisan 
orang-orang Mu'min berada di bawah panji-panji 
Allah sahaja dan berbangga dengan pemeliharaan 
dan naungan Allah sahaja dan seterusnya merasa 
tenang dan yakin kepada jagaan-Nya yang teliti 
terhadap kumpulan orang-orang Mu'min yang 
sentiasa diletakkan di bawah pandangan-Nya, di 
mana mereka disediakan untuk memainkan peranan 
universal yang telah diaturkan untuk mereka. 

Pada akhir surah ini dibentangkan satu gambaran 
yang gemilang bagi Hizbullah, yang diwakili oleh 
angkatan pelopor Islam yang terdiri dari para 
Muhajirin dan para Ansar, supaya menjadi teladan 
ikutan bagi orang-orang Mu'min yang masih di dalam 
perjalanan; 

"Engkau tidak mungkin dapati kumpulan orang-orang yang 
beriman kepada Allah dan kepada hari Akhirat yang 
sanggup bersetiakawan dengan mereka yang menentang 
Allah dan Rasui-Nya walaupun mereka ibubapa mereka 
sendiri atau anak-anak mereka sendiri atau saudara-saudara 
mereka sendiri atau keluarga mereka sendiri. Merekalah 
orang-orang yang Allah teguhkan keimanan di dalam hati 
mereka dan menguatkan mereka dengan roh dari-Nya . Dan 
Dia masukkan mereka di dalam taman-taman Syurga yang 
mengalir di bawahnya berbagai-bagai sungai dan mereka 
akan hidup kekal di dalamnya. Allah telah redha terhadap 
mereka dan mereka telah redha terhadap Allah. Merekalah 
kumpulan Hizbullah. Ingatlah sesungguhnya kumpulan 
Hizbullah itulah kumpulan yang mendapat kejayaan. "(22) 

****** 

(Pentafsiran ayat-ayat 1 - 4) 

"Sesungguhnya Allah telah mendengar perkataan wanita 
yang bersoal jawab dengan engkau mengenai suaminya dan 
ia mengadukan (halnya) kepada Allah dan Allah memang 
mendengar pembicaraan kamu berdua. Sesungguhnya Allah 


Maha Mendengar dan Maha Melihat(l). Orang-orang yang 
menziharkan isteri mereka dari kalangan kamu bukanlah 
isteri-isteri mereka itu ibu-ibu mereka. Ibu mereka yang 
sebenar tidak lain melainkan ibu-ibu yang melahirkan 
mereka. Sesungguhnya mereka mengucapkan kata-kata 
yang keji dan dusta. Dan sesungguhnya Aliah Maha Pema'af 
dan Maha Pengampun(2). Orang-orang yang menziharkan 
isteri-isteri mereka kemudian mereka menarik balik 
perkataan mereka , maka wajiblah ia memerdekakan seorang 
hamba sebelum kedua-duanya melakukan hubungan 
kelamin. Demikianlah hukum yang diajarkan kepada kamu 
dan Allah Maha Mengetahui segala apa yang dilakukan 
kamu(3). Barang siapa yang tidak mendapat hamba , maka 
wajiblah ia berpuasa dua bulan berturut-turut sebelum 
kedua-duanya melakukan hubungan kelamin. Dan barang 
siapa yang tidak kuasa berpuasa , maka wajiblah ia memberi 
makan enam puluh orang miskin. Demikianlah (hukum zihar) 
supaya kamu beriman kepada Allah dan Rasul-Nya, dan 
itulah batasan-batasan Allah , dan untuk orang-orang yang 
kafir disediakan 'azab yang amat pedih. "(4) 

Di zaman jahiliyah, apabila seseorang lelaki 
marahkan isterinya kerana sesuatu perkara, maka dia 
akan berkata kepadanya: "Awak bagi saya seperti 
punggung ibu saya." Dengan perkataan itu ia 
mengharamkan dirinya dari mengadakan hubungan 
kelamin dengannya, tetapi dia tidak menceraikannya 
dan isterinya tinggal tergantung-gantung begitu 
sahaja. Dia tidak lagi menjadi isteri yang halal 
kepadanya di mana berlaku di antara keduanya 
hubungan-hubungan suami isteri, dan tidak pula dia 
tercerai dari suaminya hingga dia dapat mencari jalan 
perkongsian hidup yang lain. Inilah sebahagian dari 
penderitaan dan kesulitan yang dialami kaum wanita 
di zaman jahiliyah. 

Peristiwa Zihar Dan Hukumnya Di Dalam Islam 

Di zaman Islam kejadian ini telah berlaku 
sebagaimana diceritakan oleh ayat-ayat tadi. Pada 
masa itu hukum zihar belum lagi wujud. Ujar al-lmam 
Ahmad: Kami telah diceritakan oleh Sa'd ibn Ibrahim 
dan Ya'kub kedua-duanya berkata: Kami telah 
diceritakan oleh bapaku, kami telah diceritakan oleh 
Muhammad ibn lshaq, saya telah diceritakan oleh 
Ma'mar ibn Abdullah ibn Hanzalah dari Yusuf ibn 
Abdullah ibn Salam dari Khuwaylah binti Tha'labah 
katanya: "Demi Allah, kerana perkara diriku dan Aus 
ibn as-Samitt Allah telah menurunkan permulaan 
Surah al-Mujaadalah." Katanya: "Aku adalah isterinya 
(Aus), sedangkan dia seorang yang sangat tua dan 
berperangai buruk." Katanya: "Pada suatu hari dia 
datang mendapatkan aku, lalu aku 
membantahkannya dengan sesuatu dan 
menyebabkannya marah dan terus berkata kepada 
aku: "Awak bagi saya seperti punggung ibu saya." 
Katanya: "Kemudian dia keluar dan duduk di majlis 
kaumnya sebentar, kemudian dia pulang dan masuk 
mendapatkan aku, tiba-tiba dia mahukan diriku, lalu 
aku berkata kepadanya, 'tidak boleh, demi Allah yang 
memegang nyawaku, engkau tidak boleh 
mendapatkan aku setelah engkau mengeluarkan 
perkataan itu sehingga Allah dan Rasul-Nya memberi 
keputusannya mengenai kedudukan kita." Katanya: 

"Dia terus menerkam aku dan aku menolak dan aku 
dapat mengalahkannya dengan kekuatan seorang 
perempuan yang melawan seorang tua yang lemah, 
dan aku menjauhkannya dariku." Katanya: 
"Kemudian aku keluar mendapatkan setengah- 
setengah jiranku dan dari mereka aku meminjam 
baju, kemudian aku keluar menemui Rasulullah s.a.w. 
Aku duduk di hadapan beliau dan menceritakan 
kepada beliau apa yang telah berlaku kepadaku. Lalu 
aku mengadu hal kepadanya tentang kesusahanku 
melayani perangai suamiku yang buruk itu." Katanya: 
"Demi Allah, sebentar kemudian turun Al-Qur'an 
mengenai diriku. Rasulullah s.a.w. tidak sedarkan diri 
sejurus jenang kemudian setelah beliau sedar, beliau 
bersabda: "Wahai Khuwaylah! Allah telah 

menurunkan Al-Qur'an mengenai perkara engkau dan 
suami engkau." Lalu beliau membaca: 



Katanya: "Lalu Rasulullah s.a.w. berkata: "Suruhlah 
suamimu membebaskan seorang hamba." Aku pun 
jawab: "Wahai Rasulullah! Dia tidak mempunyai 
hamba untuk dimerdekakannya." Kata beliau: 
"Hendaklah dia berpuasa selama dua bulan berturut- 
turut." Jawabku: "Demi Allah, dia seorang tua yang 
tidak kuasa berpuasa." Kata beliau: "Hendaklah dia 
memberi makan enam puluh orang miskin sebanyak 
satu wasak buah tamar (enam puluh gantang)." 
Jawabku: "Wahai Rasulullah! Makanan seperti itu 
tidak ada padanya." Lalu Rasulullah s.a.w. bersabda: 
"Baiklah! - Kami akan menolongnya dengan sekampit 
buah tamar." Aku pun berkata: Ya Rasulullah! Saya 


juga akan menolongnya sekampit lagi" Jawab beliau: 
"Bagus, bagus, pergilah dan sedekahkannya sebagai 
ganti suamimu. Kemudian aku harap engkau 
melayani suamimu itu dengan baik." Katanya: Saya 
pun berbuat seperti yang disuruh." 2 

Inilah persoalan yang didengar Allah. Allah 
mendengar segala percakapan yang berlangsung di 
antara Rasulullah s.a.w. dengan perempuan yang 
datang berbicara dengan beliau mengenai persoalan 
itu. Inilah persoalan yang Allah turunkan hukumnya 
dari tujuh petala langit untuk memberikan kepada 
perempuan ini haknya yang sebenar, dan untuk 
menenangkan hatinya dan hati suaminya, juga untuk 
menunjukkan jalan bagi orang-orang Islam 
menyelesaikan masalah rumah-tangga seharian 
seperti itu. Inilah persoalan yang dijadikan pembuka 
bagi salah satu surah AI-Qur'an selaku kitab Allah 
yang kekal, "Sesungguhnya Allah telah 
mendengar perkataan wanita yang bersoaljawab 
dengan engkau mengenai suaminya." Yakni Allah 
hadir mendengar persoalan peribadi seorang 
perempuan dari orang awam Islam. Kesibukan-Nya 
dalam urusan pentadbiran kerajaan langit dan bumi 
tidak menghalang-Nya dari mendengar dan 
menetapkan-hukum persoalan itu. 

Peristiwa ini sungguh besar, la membuat 
sekumpulan manusia merasa bahawa Allah bersama 
mereka memperhatikan setiap urusan mereka besar 
dan kecil dan berminat menyelesaikan masalah- 
masalah harian dan krisis-krisis biasa mereka, 
sedangkan Dia bersifat Maha Tinggi, Maha Agung, 
Maha Perkasa dan Maha Besar yang memiliki 
pemerintahan langit dan bumi, serta Maha Kaya dan 
Maha Terpuji. 

Ujar 'Aisyah r.a.: 

"Segala sanjungan terpulang kepada Allah yang telah 
melapangkan pendengaran-Nya kepada semua suara. 
Sesungguhnya Khaulah telah datang menyampaikan 
aduannya kepada Rasulullah s.a.w. di serambi rumah , aku 
tidak mendengar apa yang dibicarakannya , lalu Allah 
'Azzawajalia menurunkan ayat: 




2 Abu Daud meriwayatkan dalam "Kitab at-Talaq" di dalam 
himpunan-himpunan hadithnya dari dua saluran dari 
Muhammad ibn lshaq ibn Yasar. 

Di dalam cerita Khauiah atau Khuwaylah (nama 
timangan dan permanjaan) yang menceritakan 
peristiwa itu, tindak-tanduknya dalam peristiwa itu, 
pemergiannya menemui Rasulullah s.a.w., 
soaljawabnya dengan beliau dan turunnya ayat Al- 
Qur'an menjelaskan hukum semuanya itu merupakan 
satu gambaran kehidupan kelompok Muslimin yang 
unik dalam masa yang amat menakjubkan itu. la 
menggambarkan perasaan mereka terhadap 
hubungan mereka dengan Allah secara langsung dan 
bagaimana mereka menunggu arahan dari langit 
dalam semua urusan mereka dan bagaimana Allah 
memperkenankan apa yang ditunggu mereka. 
Semuanya ini menjadikan kelompok Muslimin itu 
seolah-olah keluarga jagaan Allah dan mereka seolah- 
olah meletakkan harapan mereka kepada Allah sama 
seperti anak yang kecil meletakkan harapan kepada 
ibu dan penjaganya. 

Marilah kita meneliti nas Al-Qur'an yang 
mengisahkan kejadian ini. Di sana kita dapati unsur- 
unsur yang menyampaikan saranan, didikan dan 
bimbingan berjalan seiringan dengan hukum yang 
menyelangi dan mengulangkannya mengikut gaya 
penyampaian A!-Qur'an yang unik itu: 



"Sesungguhnya Allah telah mendengar perkataan wanita , 
yang bersoaljawab dengan engkau mengenai suaminya dan 
ia mengadukan (halnya) kepada Allah dan Allah memang 
mendengar pembicaraan kamu berdua. Sesungguhnya Allah 
Maha Mendengar dan Maha Melihat "(1) 


Ini adalah permulaan kata yang amat menarik... 
kamu berdua bukannya berdua, malah Allah ada 
bersama kamu. Dia mendengar pembicaraan kamu 
berdua. Dia mendengar perkataan perempuan itu 
menyampaikan aduannya kepada engkau mengenai 
suaminya dan Dia mengetahui semua ceritanya, Dia 
mengetahui pembicaraan kamu berdua. 
Sesungguhnya Allah Maha Mendengar^ dan Maha 
Mengetahui. Dia selama-lamanya mendengar dan 
melihat. Itulah sifat Allah dan itulah gambaran sifat- 
Nya dalam peristiwa itu di mana Dia menjadi pihak 
yang ketiga. Semuanya merupakan kenyataan- 
kenyataan dan sentuhan-sentuhan yang 
menggoncangkan hati kita. Kemudian Al-Qur'an 
menjelaskan asal-usul persoalan dan hakikat 
kedudukannya itu: 

^ .A 

" Orang-orang yang menziharkan isteri mereka dari kalangan 
kamu bukanlah isteri-lsteri mereka itu ibu-ibu mereka . Ibu 
mereka yang sebenar tidak lain melainkan ibu-ibu yang 
melahirkan mereka. Sesungguhnya mereka mengucapkan 
kata-kata yang keji dan dusta. Dan sesungguhnya Allah 
Maha Pema'af dan Maha Pengampun."(2) 

Penerangan ini merupakan penyelesaian masalah 
dari akar umbinya, la menunjukkan bahawa 
perbuatan zihar itu tidak berasas, kerana isteri 
bukannya ibu hingga boleh diharamkan seperti ibu. 
Ibu yang sebenar ialah yang melahirkan anak. 
Seorang isteri tidak akan berubah menjadi ibu dengan 
mengucapkan sepotong kata-kata, sedangkan kata- 
kata itu adalah kata-kata yang keji yang dibohongi 
kenyataan, juga kata-kata dusta yang disangkalkan 
kebenaran. Urusan-urusan hidup pastilah didasarkan 
di atas kebenaran dan realiti yang dijelaskan dengan 
terang tanpa campuraduk dan tanpa kekeliruan, 
"Dan sesungguhnya Allah Maha Pemaaf dan 
Maha Pengampun" terhadap kesalahan-kesalahan 
yang telah lalu. 


Setelah menjelaskan asal-usul persoalan ini 
sedemikian jelas, maka Al-Qur'an menjelaskan 
hukumnya pula: 



"Orang-orang yang menziharkan isteri-isteri mereka 
kemudian mereka menarik balik perkataan mereka , maka 
wajiblah ia memerdekakan seorang hamba sebelum kedua- 
duanya melakukan hubungan kelamin. Demikianlah hukum 
yang diajarkan kepada kamu dan Allah Maha Mengetahui 
segala apa yang dilakukan kamu. "(3) 

Allah telah menjadikan pembebasan hamba di 
dalam berbagai-bagai kifarat sebagai salah satu cara 
untuk membebaskan kaum abdi yang telah menjadi 
mangsa perhambaan oleh peraturan peperangan. 
Perhambaan mereka berlangsung hingga ke satu 
tempoh yang tertentu dan berakhir dengan berbagai- 
bagai cara di antaranya ialah pembebasan kerana 
zihar. Di sana terdapat berbagai-bagai pendapat 
mengenai maksud ayat, "Kemudian mereka 
menarik balik perkataan mereka." Pendapat yang 
Kami pilih ialah mereka kembali bersetubuh dengan 
isteri yang diziharkan mereka, maka wajiblah mereka 
memerdekakan seorang hamba sebelum kembali 
menghalalkan persetubuhan itu. 

Kemudian Al-Qur'an iringkan dengan suatu 
kesimpulan: 

"Demikianlah hukum yang diajarkan kepada kamu. "(3) 

Denda kifarat merupakan pengingat yang mengajar 
supaya mereka jangan mengulangi perbuatan zihar 
yang tidak berasaskan kebenaran dan kebajikan itu. 



"Dan Allah itu Maha Mengetahui segala apa yang dilakukan 
kamu. "(3) 


Maksudnya, Allah mengetahui hakikatnya setiap kali 
berlakunya perbuatan zihar itu dan mengetahui niat 
kamu dengan perbuatan itu. Kesimpulan ini 
dikemukakan sebelum habis ia menjelaskan hukum 
zihar untuk menyedarkan hati mereka dan mendidik 
jiwa mereka, dan seterusnya untuk mengingatkan 
mereka bahawa Ailah mengetahui segala sesuatu 
sama ada terang atau sulit. Kemudian Al~Qur'an 
menyambung semula hukum zihar: 







"Barang siapa yang tidak mendapat hamba , maka wajiblah 
ia berpuasa dua bulan berturut-turut, sebelum kedua-duanya 
melakukan hubungan kelamin. Dan barang siapa yang tidak 
kuasa berpuasa , maka wajiblah ia memberi makan enam 
puluh orang miskin. "(4) 


Kemudian AI-Qur'an membuat kesimpulan untuk 
maksud penjelasan dan bimbingan: 

"Demikianlah (hukum zihar) supaya kamu beriman kepada 
Ailah dan Rasul-Nya. "(4) 


Mereka memang orang-orang yang beriman, tetapi 
penjelasan dan bayaran kifarat ini yang 
menghubungkan keadaan mereka dengan urusan dan 
keputusan Allah itu adalah termasuk dalam perkara- 
perkara yang merealisasikan keimanan dan 
menghubungkan kehidupan dengan keimanan dan 
menjadikannya mempunyai pengaruh yang jelas 
dalam realiti kehidupan: 

"Dan itulah batasan-batasan Allah"(4) 

yang diadakan dengan tujuan supaya manusia 
jangan melampaui batas-batas itu, kerana Allah 
murkakan mereka yang tidak menghormati batasan- 
batasan itu. 



"Dan untuk orang-orang yang kafir ialah ' azab yang amat 
pedih. "(4) 


Yakni mereka akan di'azab dengan sebab mereka 
melampaui batas, menentang dan tidak beriman, juga 
dengan sebab mereka tidak berhenti di batasan- 
batasan Allah seperti orang-orang Mu'min. 


(Pentafsiran ayat-ayat 5 - 6) 

Ungkapan yang akhir, "Dan untuk orang-orang 
yang kafir disediakan 'azab yang amat pedih" 

merupakan jambatan yang menyambungkan ayat 
yang dahulu dengan ayat yang mengiringinya yang 
memperkatakan tentang orang-orang yang 
menentang Allah dan Rasul-Nya menurut cara Al- 
Qur'an yang beralih dari satu pembicaraan ke satu 
pembicaraan dalam satu ayat rangkaian yang 
menarik. 



"Sesungguhnya orang-orang yang menentang Allah dan 
Rasul-Nya telah dihinakan sebagaimana telah dihinakan 
penentang-penentang yang sebelum mereka. Sesungguhnya 
Kami telah menurunkan ayat-ayat yang amat jelas. Dan 
untuk orang-orang kafir disediakan 'azab yang hina(5). 
(Ingatlah) pada hari Allah membangkitkan kembali seluruh 
mereka , lalu Dia memberitahu kepada mereka segala 
perbuatan yang telah dilakukan mereka. Ailah telah 
menghitungkan dengan hemat perbuatan-perbuatan 
mereka , sedangkan mereka lupakannya. Dan Allah amat 
menyaksikan segala sesuatu. "(6) 

Bahagian pertama dari surah ini menggambarkan 
perhatian dan pemeliharaan Allah terhadap kelompok 
Muslimin. Dan bahagian yang kedua ini pula 
menggambarkan peperangan dan penyeksaan Allah 
terhadap kumpulan yang menentang Allah dan Rasul- 
Nya, iaitu mengambil sikap melawan dalam 
menghadapi Allah dan Rasul-Nya. Persoalan 
penentangan disebut di sini kerana sebelumnya telah 
disebut persoalan batas-batas Allah, di mana mereka 
tidak menghormati batas-batas Allah dan Rasul-Nya, 
malah menentangnya, la menggambarkan dua 
golongan yang berseteru untuk memburukkan 
perbuatan dan sikap mereka. Alangkah buruknya 
sikap makhluk yang menentang Allah yang telah 
mencipta dan memberi rezeki kepadanya dan berdiri 
angkuh mencabar-Nya. 

Kumpulan penentang-penentang yang angkuh itu 
telah dihina sebagaimana telah dihinakan penentang- 
penentang sebelum mereka. Mengikut pendapat yang 
kuat, ini adalah do'a ke atas mereka, dan do'a dari 
Allah 5.W.T. merupakan hukuman. Yang 
dimaksudkan dengan penentang-penentang yang 
sebelum mereka ialah umat-umat dahulukala yang 
telah dibinasakan Allah atau orang-orang yang telah 
dikalahkan kaum Muslimin di dalam beberapa 
peperangan yang berlaku sebelum turunnya ayat ini 

sebagaimana yang telah berlaku di dalam Peperangan 
Badar umpamanya. 



'' Sesungguhnya Kami telah menurunkan ayat-ayat yang 
amat jelas. "(5) 

Ungkapan ini menghuraikan di antara nasib 
kesudahan golongan yang menentang Allah dan 
Rasul-Nya di dunia dan nasib kesudahan mereka di 
Akhirat untuk menjelaskan bahawa kedua-dua nasib 
kesudahan itu telah pun diterangkan dengan jelas 
oleh ayat-ayat ini, juga untuk menjelaskan bahawa 
untung nasib yang hina yang diterima mereka bukan 
kerana kejahilan dan kekeliruan mereka terhadap 
hakikat yang sebenar kerana segala-galanya telah 
diterangkan kepada mereka dengan jelas. 


Kemudian Al-Qur'an menayangkan kesudahan 
mereka pada hari Akhirat dengan disertakan ulasan 
yang merangsang dan mendidik hati mereka: 



"Dan untuk orang-orang kafir disediakan 'azab yang hina. 
(Ingatlah) pada hari Allah membangkitkan kembali seluruh 
mereka lalu Dia memberitahu kepada mereka segala 
perbuatan yang telah dilakukan mereka. Allah telah 
menghitungkan dengan hemat perbuatan-perbuatan 
mereka , sedangkan mereka lupakannya. Dan Allah amat 
menyaksikan segala sesuatu. "(5-6) 

'Azab yang hina itu merupakan balasan terhadap 
keangkuhan mereka. Itulah kehinaan pada hari 
mereka dibangkitkan Allah. Mereka akan dihina di 
hadapan khalayak ramai. Dan 'azab yang diterima 
mereka adalah berdasarkan kebenaran dan 
keterangan dari amalan-amalan yang dilakukan 
mereka. Andainya mereka telah lupakannya, maka 
Allah telah menghitungkannya dengan ilmu-Nya di 
mana tiada sesuatu pun yang mungkin luput dari-Nya, 
"Dan Allah amat menyaksikan segala sesuatu " 

Di sini gambaran 'inayah dan ri'ayah bertemu 
dengan gambaran perang dan penyeksaan di dalam 
ilmu Allah dan penglihatan-Nya, penyaksian-Nya dan 
kehadiran-Nya. Allah menyaksi dan hadir untuk 
memberi pertolongan dan perlindungan, dan Dia juga 
hadir untuk memerangi dan menyeksa. Oleh sebab itu 
hendaklah orang-orang yang beriman itu tenang 
tenteram dengan kehadiran Allah dan hendaklah 
orang-orang yang kafir itu takut kepada kehadiran 
dan penyaksian Allah. 


* sfc * * * * 


(Pentafsiran ayat 7) 


Kehadiran Allah Dalam Segala Perbincangan Manusia 


Kemudian Al-Qur'an berdalih dari menjelaskan 
hakikat "Allah itu amat menyaksikan segala 
sesuatu" kepada melukiskan satu gambaran yang 
hidup yang menggambarkan penyaksian Allah yang 
menyentuh tali rasa hati manusia: 




"Tidakkah engkau lihat bahawa Allah itu mengetahui segala 
isi langit dan segala isi bumi. Tiada percakapan rahsia di 
antara tiga orang melainkan Dialah yang keempatnya , dan 
tiada percakapan rahsia di antara lima orang melainkan 
Dialah yang keenamnya dan tiada percakapan rahsia di 
antara orang-orang yang lebih sedikit dari itu dan tiada pula 
di antara orang-orang yang lebih ramai dari itu melainkan 
Dia bersama mereka di mana sahaja mereka berada. 
Kemudian Dia akan memberitahu kepada mereka segala 
perbuatan yang dilakukan mereka pada hari Qiamat. 
Sesungguhnya Allah Maha Mengetahui segala sesuatu. "(7) 


Ayat ini bermula dengan menjelaskan ilmu Allah 
yang meliputi segala isi langit dan bumi dan 
membiarkan hati manusia menjelajah seluruh pelosok 
langit dan bumi bersama ilmu Allah yang mengetahui 
segala sesuatu di alam buana yang amat luas ini, 
sama ada kecil atau besar, sulit atau terang, yang 
telah diketahui atau yang belum diketahui. Kemudian 
dari ufuk-ufuk dan pelosok-pelosok alam buana yang 
luas itu, Al-Qur'an kembali mendekati manusia 
menyentuh tubuh dan hati mereka dengan gambaran 
ilmu-Nya yang menggentarkan hati mereka: 



"Tiada percakapan rahsia di antara tiga orang melainkan 
Dialah yang keempatnya i, dan tiada percakapan rahsia di 
antara lima orang melainkan Dialah yang keenamnya dan 
tiada percakapan rahsia di antara orang-orang yang lebih 
sedikit dari itu dan tiada pula di antara orang-orang yang 
lebih ramai dari itu melainkan Dia bersama mereka di mana 
sahaja mereka berada."(7) 

Pernyataan ini sendiri merupakan satu hakikat tetapi 
ia ditonjolkan dalam bentuk perkataan yang memberi 

kesan yang amat mendalam. Ia memberi gambaran 
yang membuat hati manusia kadang-kadang takut 
dan kadang-kadang merasa begitu senang dan mesra. 
Hati-hati itu begitu terpesona dengan kehadiran Allah 
Yang Maha Mulia. Apabila tiga orang mengadakan 
pertemuan sulit mereka menoleh dan merasakan diri 
mereka berempat dengan Allah. Dan apabila lima 
orang mengadakan pertemuan sulit mereka menoleh 
dan merasakan diri mereka berenam dengan Allah. 
Apabila dua orang berbincang secara sulit, maka Allah 
turut hadir di sana dan apabila bilangan mereka yang 
berbincang secara sulit itu lebih ramai, maka Allah 
juga turut hadir di sana. 

Ini adalah satu keadaan yang membuat hati tidak 
sanggup menghadapinya melainkan dengan perasaan 
yang menggigil. Walaupun kehadiran Allah 
merupakan kehadiran yang menimbulkan kemesraan, 
namun kehadiran-Nya memberi suasana yang amat 
hebat dan menggerunkan. Allah tetap bersama 
mereka di mana sahaja mereka berada. 



"Kemudian Dia akan memberitahu kepada mereka segala 
perbuatan yang dilakukan mereka pada hari Qiamat "(7) 

Ini satu lagi sentuhan yang menggoncangkan hati. 
Kehadiran dan pendengaran Allah sahaja pun 

merupakan satu perkara yang menimbulkan 

ketakutan. Bagaimana pula dengan kehadiran dan 

pendengaran yang membawa akibat Hisab dan 
balasan? Bagaimana pula jika isi perbincangan sulit 
yang disembunyikan mereka itu akan dibentangkan di 
hadapan khalayak yang ramai pada hari Qiamat? 

Kemudian ayat ini berakhir dengan suatu kenyataan 
umum persis seperti yang telah dimulakannya. 

^ ^ 1 — — 1 

"Sesungguhnya Allah Maha Mengetahui segala sesuatu . "(7) 

Demikianlah berakhirnya ayat ini dengan 

pernyataan yang menanamkan hakikat ilmu Ilahi di 
dalam hati dengan berbagai-bagai cara 
pembentangan dalam satu ayat, iaitu cara-cara yang 
dituju untuk memperdalamkan hakikat itu dalam hati 
yang dimasukinya berbagai-bagai jalan dan lorong. 


* * * * * * 


(Pentafsiran ayat 8) 

Penjelasan yang mendalam tentang hakikat 
kehadiran dan kesaksian Allah itu, merupakan 
pendahuluan untuk menyampaikan ancaman 
terhadap kaum Munafiqin yang selalu mengadakan 
mesyuarat-mesyuarat sulit untuk merancangkan 
pakatan-pakatan jahat terhadap Rasulullah s.a.w. dan 
terhadap masyarakat Muslimin di Madinah, serta 
menyatakan kehairanan terhadap perbuatan mereka: 



"Tidakkah engkau lihat orang-orang yang telah dilarang 
mengadakan perbincangan rahsia kemudian mereka kembali 
melakukan perbuatan yang dijarangkan itu. Mereka 
berbincang secara rahsia untuk melakukan dosa i, perseteruan 
dan penentangan terhadap Rasul. Dan apabila mereka 
datang menemui engkau , mereka memberi ucapan salam 
yang berlainan dari ucapan salam yang diucapkan Allah 
kepadamu dan mereka berkata sesama mereka: Silalah Allah 
menimpakan 'azab ke atas kita dengan sebab perkataan- 
perkataan yang diucapkan kita. Padanlah untuk mereka 
Neraka Jahannam yang akan dimasuki mereka , maka itulah 
seburuk-buruk tempat kembali. "(8) 

Ayat ini membayangkan bahawa strategi Rasulullah 
s.a.w. dalam menghadapi kaum Munafiqin ialah pada 
mulanya dengan menggunakan cara memberi nasihat 
kepada mereka supaya berlaku jujur dan ikhlas dan 
melarang mereka dari membuat rancangan- 
rancangan jahat dan pakatan-pakatan sulit yang 
diatur mereka dengan kerjasama dan galakan kaum 
Yahudi di Madinah. Selepas ini mereka terus berdegii 
mengaturkan rancangan-rancangan jahat, pakatan- 
pakatan sulit dan tipu muslihat yang buruk terhadap 
kelompok Muslimin. Mereka memilih berbagai-bagai 
cara dan ikhtiar untuk menentang perintah-perintah 
Rasulullah s.a.w. dan merosakkan urusan-urusannya 
dan urusan orang-orang Islam yang jujur. 

Ayat ini juga membayangkan bahawa setengah- 
setengah mereka mempermain-mainkan ucapan 
salam dan mengubahkan sebutan supaya membawa 
erti yang buruk secara halus. "Dan apabila mereka 
datang menemui engkau, mereka memberi 
ucapan salam yang berlainan dari ucapan salam 
yang diucapkan Allah kepadamu"( lalj 

iil Lu) r mereka memberi salam sama seperti 

orang-orang Yahudi iaitu dengan berkata 
"Assaamu'alaikum"(f%^ ^i) iaitu mereka kelirukan 
dengan ucapan " Assalamu'alaikum “( Erti 
salam mereka ialah, "Kematian untuk kamu", atau 
dengan erti "Kamu diseksakan dalam agama kamu", 
atau dengan lain-lain ucapan yang pada zahirnya 
tidak mengandungi apa-apa tetapi pada batinnya 
mengandungi maksud yang jahat. Mereka berkata 
sesama mereka: "Jika Muhammad itu seorang Nabi 
yang benar, sudah tentu Allah akan menyeksakan kita 
kerana perkataan kita ini." Iaitu perkataan di dalam 
ucapan salam mereka atau di dalam majlis-majlis 
mesyuarat sulit mereka untuk merancangkan 
tindakan-tindakan jahat dan pakatan-pakatan sulit. 

Difaham dari pengertian yang zahir dari ayat ini 
Ailah 'Azza wajalla telah menceritakan kepada 
Rasulullah s.a.w. perkataan-perkataan mereka yang 
diucapkan di antara sesama mereka dan diucapkan di 
majlis-majlis mereka atau di dalam pakatan-pakatan 
sulit mereka. Sebelum ini di permulaan surah ini telah 
pun diumumkan bahawa Allah telah mendengar 
perkataan wanita yang mengemukakan aduannya 
kepada Rasulullah s.a.w. dan bahawa Allah itulah 
yang keempatnya di dalam perbincangan- 
perbincangan sulit yang berlangsung di antara tiga 
orang... hingga akhir. Ini semua menunjukkan Allah 
telah mendedahkan kepada Rasul-Nya pakatan- 
pakatan rahsia yang dirancangkan oleh kaum 
Munafiqin kerana Allah itu hadir di majlis-majlis 
mereka dan mendengar apa yang dikatakan mereka 
di antara sesama mereka, kemudian Allah menjawab 
dengan firmannya: 



"Padanlah untuk mereka Neraka Jahannam yang akan 
dimasuki mereka , maka itulah seburuk-buruk tempat 
kembali. "(8) 

Pendedahan pakatan-pakatan sulit ini, juga 
pendedahan perbincangan-perbincangan rahsia 
mereka dan pendedahan perkataan yang diucapkan 
di antara mereka, "Silalah Allah menimpakan 
'azab ke atas kita dengan sebab perkataan- 
perkataan yang diucapkan kita," semuanya ini 
tepat dengan hakikat ilmu Allah yang mengetahui 
segala isi langit dan segala isi bumi, juga tepat dengan 
hakikat kehadiran Allah mendengar segala 
perbincangan rahsia dan segala pertemuan sulit 
mereka, juga menyampaikan ke dalam hati kaum 
Munafiqin bahawa segala rahsia mereka telah terbuka 
di samping menanamkan ketenteraman dan 
kepercayaan di dalam hati orang-orang Mu'min. 

* * * * * sje 

(Pentafsiran ayat-ayat 9 - 10) 
Perbincangan Rahsia Yang Dilarang 

Di sini Al-Qur'an menoleh kepada orang-orang yang 
beriman dan menujukan seruan ini kepada mereka: 



"Wahai orang-orang yang beriman! "(9) 

untuk melarang mereka dari berbincang secara 
rahsia sebagaimana yang dilakukan oleh orang-orang 
Munafiq yang membincangkan perkara-perkara yang 
berdosa, rancangan-rancangan pencerobohan dan 
melawan Rasulullah s.a.w., dan seterusnya 
mengingatkan mereka supaya bertaqwa kepada Allah 
serta menerangkan bahawa perbincangan rahsia 
seperti itu adalah dari hasutan syaitan dengan tujuan 
untuk merunsingkan orang-orang yang beriman. Oleh 
sebab itu ia tidak layak dilakukan oleh orang-orang 
yang beriman: 

"Wahai orang-orang yang beriman I Apabila kamu 
berbincang secara rahsia, maka janganlah kamu berbincang 
untuk melakukan dosa, perseteruan dan penentangan 
terhadap Rasul. Berbincanglah untuk melakukan kebajikan 
dan taqwa dan bertaqwaiah kepada Allah yang kepada-Nya 
kamu akan di kumpulkan(9). Sesungguhnya perbincangan 
secara rahsia (untuk maksud yang jahat itu) adalah dari 
anjuran syaitan supaya orang-orang yang beriman 
berdukacita, sedangkan syaitan tidak akan dapat memberi 
mudharat sedikit pun kepada mereka melainkan dengan izin 
Allah. Dan kepada Allah hendaklah orang-orang yang 
beriman itu bertawakkal. "(1 0) 


Nampaknya setengah-setengah orang Islam, yang 
terdiri dari mereka yang belum lagi tertanam di dalam 
jiwa mereka deria disiplin organisasi Islam, 
mengadakan pertemuan-pertemuan apabila timbul 
masalah-masalah yang sukar, untuk berbincang 
secara rahsia dan bermesyuarat sesama mereka secara 
berasingan dari pucuk pimpinan mereka. Tindakan 
seperti ini tidak sesuai dengan tabi'at kelompok 
Muslimin dan dengan semangat organisasi Islam yang 
menuntut supaya segala fikiran dan cadangan 
hendaklah lebih dahulu dibentangkan kepada pucuk 
pimpinan, dan supaya jangan diadakan pertemuan- 
pertemuan sampingan di dalam kelompok Muslimin. 
Begitu juga nampaknya setengah-setengah 
pertemuan itu membincangkan perkara-perkara yang 
membawa kepada kekecohan dan membahayakan 
kedudukan kelompok Muslimin walaupun tujuan 
seperti itu tidak timbul di dalam hati mereka, namun 
perbuatan mengungkit-ngungkitkan masalah-masalah 
semasa dan mengeluarkan fikiran-fikiran dan 
pandangan-pandangan tanpa mengetahui kedudukan 
yang sebenar boleh menimbulkan akibat yang 
membahayakan dan boleh membawa kepada 
ketidakpatuhan. 


Di sini Allah menyeru mereka dengan seruan yang 
menghubungkan dengan-Nya dan menjadikan seruan 
itu mempunyai kesannya: 

Wahai orang-orang yang beriman I Apabila kamu berbincang 
secara rahsia, maka janganlah kamu berbincang untuk 
melakukan dosa i, perseteruan dan penentangan terhadap 
Rasul. Berbincanglah untuk melakukan kebajikan dan taqwa 
dan bertagwalah kepada Aliah yang kepada-Nya kamu akan 
dikumpulkan"(9) 


Aku telah, lindungkan dosa-dosa engkau itu di dunia dan 
pada hari ini Aku ampunkannya pula. Kemudian Allah 
memberi kepadanya buku laporan amalan-amalan kebajikan. 
Adapun orang-orang kafir dan orang-orang Munafiq, maka 
semua saksi-saksi akan berkata: Mereka inilah yang 
mendustakan Tuhan mereka. Sesungguhnya ia 'nat Aliah itu 
ditimpakan ke atas orang-orang yang zalim." 

(Dikeluarkan oleh al-Bukhari dan Muslim) 




hs.. 



untuk melarang mereka dari mengadakan 
perbincangan-perbincangan suiit dengan maksud 
berbuat dosa, perseteruan dan menentang perintah 
Rasul. Dan menerangkan kepada mereka maudhu'- 
maudhu' perbincangan yang layak menjadi isi 
perbincangan mereka, iaitu maudhu'-maudhu' 
kebajikan dan taqwa: 

tj&\s 

"Berbincanglah untuk melakukan kebajikan dan taqwa."(9) 

Iaitu berbincang untuk mengaturkan sarana-sarana 
taqwa dan merealisasikan maksud-maksudnya. Kata- 
kata bererti kebaikan umu, dan kata-kata 
bererti kesedaran dan pengamatan hati terhadap 
Allah S.W.T. Taqwa menyarankan segala kebaikan 
kepada manusia dan mengingatkan mereka supaya 
takut kepada Allah yang kelak akan membangkitkan 
mereka kambaii dan mengumpulkan di Mahsyar 
untuk menghisab segala amalan mereka, sedangkan 
seluruh amalan itu disaksi dan dicatat oleh Allah 
biarpun bagaimana sulit mereka sembunyikan. 

Ujar al-lmam Ahmad: Kami diceritakan oleh Bahz 
dan TVffan kedua-duanya berkata: Kami dikhabarkan 
oleh Hammam dari Qatadah dari Safwan ibn Muhriz 
katanya: Aku memegang tangan ibn 'Umar ketika ia 
ditemui oleh seorang lelaki yang bertanya kepadanya:. 
"Bagaimana anda mendengar Rasulullah s.a.w. 
bersabda tentang percakapan Allah dengan hamba- 
Nya yang Mu'min pada hari Qiamat?" Jawab ibn 
'Umar: "Aku dengar Rasulullah s.a.w. bersabda: 

Kemudian Al-Quraan melarang orang-orang 
Mu'min dari perbuatan mengadakan perbincangan 
dan pakatan rahsia dan membuat desas-desus 
terhadap kelompok Muslimin, kerana mereka adalah 
sebahagian dari kelompok itu dan kepentingan 
mereka ialah kepentingan kelompok itu. Mereka tidak 
seharusnya merasa terpencil dari kumpulan itu dalam 
sebarang urusan. Al-Qur'an menerangkan kepada 
mereka bahawa perbuatan mendedahkan orang- 
orang Islam kepada desas-desus dan percakapan 
rahsia akan menaburkan kerunsingan dan 
kebimbangan di dalam hati mereka, dan melahirkan 
suasana tidak percaya. Syaitanlah yang menggalakkan 
mereka mengadakan perbincangan-perbincangan 
rahsia dengan tujuan untuk merunsingkan saudara- 
saudara mereka dan menimbulkan keraguan dan 
kebimbangan, di dalam hati mereka. Kemudian Al- 
Qur'an menenangkan hati orang-orang Mu'min 
bahawa syaitan tidak akan berjaya mencapai tujuan 
mereka yang jahat terhadap orang islam: 





"Sesungguhnya perbincangan secara rahsia (untuk maksud 
yang jahat itu) adalah dari anjuran syaitan supaya orang- 
orang yang beriman berdukacita, sedangkan syaitan tidak 
akan dapat memberi mudharat sedikit pun kepada mereka 
melainkan dengan izin Allah. Dan kepada Allah hendaklah 
orang-orang yang beriman itu bertawakkal."(1 0) 

Orang-orang Mu'min tidak bertawakkal melainkan 
hanya kepada Allah, dan tiada yang lain dari Allah 
yang layak bagi orang-orang Mu'min bertawakkal 
kepadanya. 


Di sana terdapat hadith-hadith Nabi yang mulia 
yang melarang orang-orang Islam mengadakan 
perbincangan-perbincangan sulit dalam suasana- 
suasana yang boleh menimbulkan keraguan, 
menggugat kepercayaan dan membangkitkan 
kebimbangan. 


"Allah Subhanahu Wata'aia menghampiri orang Mu'min ; 
lalu meletakkan naungan-Nya ke atasnya dan 
meiindungkannya dari orang ramai. Kemudian Dia 
menjelaskan dosa-dosanya dan bertanya kepadanya: Apakah 
engkau ingat dosa engkau begini? Adakah engkau ingat 
dosa engkau begini? Adakah engkau ingat dosa engkau 
begini? Sehingga apabila dia mengakui semua dosanya dan 
berfikir bahawa dirinya tentu akan mendapat kebinasaan 
('azab), tiba-tiba Allah berfirman kepadanya: Sesungguhnya 


Di dalam Sahih al-Bukhari dan Muslim terdapat 
sebuah hadith dari riwayat al-A'masy dari Abdullah 
ibn Mas'ud r.a. katanya: Sabda Rasulullah s.a.w.: 

Op dj* 0^1 cjr ^ 15} 

"Apabila kamu bertiga , maka janganlah dua dari kamu 
berbincang secara rahsia tanpa disertai oleh sahabat kamu 
yang seorang lagi ‘ kerana perbuatan itu merunsingkannya. " 


Ini adalah satu adab yang amat tinggi yang boleh 
menjauhkan segala keraguan. Tetapi andainya di sana 
ada sesuatu muslihat untuk menyembunyikan rahsia 
atau menyembunyikan sesuatu keaiban sama ada 
mengenai orang ramai atau peribadi, maka tidak ada 
halangan untuk mengadakan perbincangan secara 
sulit Tetapi ini biasanya dilakukan di antara 
pemimpin-pemimpin yang bertanggungjawab 
terhadap kelompok Muslimin. Pertemuan-pertemuan 
sulit secara sampingan yang tidak diketahui oleh 
kelompok Muslimin tidak seharusnya diadakan. 
Pertemuan-pertemuan seperti inilah yang dilarang 
Allah dan Rasul, dan pertemuan inilah yang 
memecahbelahkan kelompok Muslimin dan 
menaburkan keraguan dan menghilangkan 
kepercayaan di dalam barisan mereka, dan seterusnya 
pertemuan inilah pertemuan yang dianjurkan syaitan 
untuk menimbulkan kerunsingan dalam kalangan 
orang-orang yang beriman. Allah telah memberi janji 
yang tegas bahawa syaitan tidak akan berjaya 
mencapai tujuan-tujuannya terhadap orang-orang 
Mu'min menerusi cara yang jahat ini, kerana Allah 
sentiasa menjaga dan melindungi kelompok Mu'min, 
sentiasa melihat dan hadir dalam semua perbincangan 
sulit dan mengetahui segala rancangan pakatan jahat 
yang dibahaskan di dalam pertemuan itu. Syaitan 
tidak akan dapat memudharatkan orang-orang 
Mu'min: 


x ^ — - — • 

"Melainkan dengan izin Allah."(1 0) 


Ini adalah satu bentuk pengecualian hemat untuk 
menjelaskan kebebasan masyi'ah Allah di dalam 
setiap tempat, di mana adanya janji dan kenyataan 
yang tegas agar kehendak masyi'ah Allah itu tetap 
bebas di sebalik janji dan kenyataan yang tegas itu. 


"Dan kepada Allah hendaklah orang-orang yang beriman 
bertawakkal."(1 0) 




Kerana Dialah Pengawal dan Pelindung, kerana 
Dialah Yang Maha Gagah dan Maha Perkasa, kerana 
Dialah Yang Maha Mengetahui dan Maha Pakar dan 
Dialah yang sentiasa hadir dan sentiasa menyaksi. 
Tiada yang berlaku di alam ini melainkan menurut 
kehendak-Nya, dan Allah telah berjanji untuk 
melindungi orang-orang Mu'min. Oleh itu tiada lagi 
ketenteraman dan keyakinan yang lebih teguh selepas 
janji yang diberikan Allah. 


****** 


(Pentafsiran ayat 11) 


Peradaban Menghadiri Majlis Perhimpunan 


Kemudian Al-Qur'an mengajar orang-orang Mu'min 
satu lagi peradaban kelompok Muslimin: 



"Wahai orang-orang yang beriman I Apabila dikatakan 
kepada kamu lapangkan tempat di majlis-majlis, maka 
hendaklah kamu lapangkannya nescaya Allah memberi 
kelapangan kepada kamu , dan apabila dikatakan kepada 
kamu bangkitlah , maka hendaklah kamu bangkit nescaya 
Allah mengangkatkan orang-orang yang beriman dari kamu 
dan orang-orang yang dikurniakan ilmu pengetahuan 
kepada darjat-darjat yang tinggi. Dan Allah Maha 
Mengetahui segala perbuatan yang dilakukan kamu."(1 1) 


Menurut setengah-setengah riwayat yang 
menceritakan sebab nuzul ayat ini ternyata bahawa 
ayat ini mempunyai hubungan dengan kaum 
Munafiqin. Ini menjadikan hubungan di antara ayat ini 
dengan ayat-ayat sebelumnya lebih dari satu 
hubungan. 

Ujar Qatadah: Ayat ini diturunkan berhubung 
dengan majlis-majlis zikir, iaitu biasanya para hadirin 
agak kedekut untuk memberikan tempat duduk 
mereka di sisi Rasulullah s.a.w. apabila mereka 
melihat seorang dari mereka datang ke majlis itu, lalu 
Allah menyuruh mereka melapangkan tempat duduk 
terhadap satu sama lain. 

Ujar Muqaatil ibn Hayan: Ayat ini diturunkan pada 
hari Jumaat di mana Rasulullah s.a.w. sedang berada 
di Suffah (bangsal berhampiran masjid) di tempat 
yang sempit Beliau sentiasa memuliakan orang-orang 
yang turut serta dalam Peperangan Badar yang terdiri 
dari kaum Muhajirin dan kaum Ansar. Kemudian 
datanglah orang-orang yang telah menyertai 
Peperangan Badar itu sedangkan orang-orang lain 
telah mendahului mereka memenuhi tempat itu. 
Mereka terpaksa berdiri di hadapan Rasulullah s.a.w. 
dan berkata: Lalu 

beliau membalas salam mereka, kemudian mereka 
memberi salam pula kepada sidang hadirin dan 
dijawab oleh mereka. Mereka terus berdiri menunggu 
mereka melapangkan tempat Rasulullah s.a.w. tahu 
sebab mereka berdiri, tetapi sidang hadirin tidak juga 
melapangkan tempat untuk mereka. Ini 
mendukacitakan Rasulullah s.a.w., lalu beliau pun 
berkata kepada orang-orang di sekelilingnya yang 
terdiri dari kaum Muhajirin dan Ansar yang bukan dari 
pejuang-pejuang Badar, "Wahai polan! Tolong 
bangkit. Dan engkau, hai polan! Tolong bangkit." 

Beliau terus menyuruh beberapa orang lain bangkit 
dari tempat duduk mereka untuk memberi tempat 
kepada pejuang-pejuang Badar yang terdiri dari kaum 
Muhajirin dan kaum Ansar. Ini menyebabkan mereka 
yang disuruh bangkit dari tempat duduk mereka itu 
merasa tidak senang, dan Nabi s.a.w. dapat 
mengecam tanda tidak senang itu terbayang dengan 
jelas di muka mereka. Orang-orang Munafiq pun 
berkata kepada mereka: "Bukankah kamu kata 
sahabat kamu ini adil terhadap orang ramai? Demi 
Allah, kami tidak nampak dia berlaku adil kepada 
mereka. Ada orang yang duduk di tempat mereka 
dan suka duduk dekat dengan Nabi mereka, tiba-tiba 
JMabi itu menyuruh mereka bangun dari tempat duduk 
mereka dan menyuruh orang lain yang datang lewat 
mengambil tempat mereka." Kami mendapat berita 
bahawa Rasulullah s.a.w. bersabda: 


4)1 j 


"Allah memberi rahmat kepada seorang yang melapangkan 
tempat untuk saudaranya." 


Lalu mereka pun bangkit dengan segera 
melapangkan tempat untuk saudara-saudara mereka. 
Dan ayat ini turun pada hari Jumaat. 

Apabila riwayat ini sah, maka ia tidak berlawanan 
dengan hadith-hadith yang melarang seseorang 
membangkitkan orang lain dari tempat duduknya 
untuk ia duduk di tempat itu sebagaimana telah 
disebut oleh sebuah hadith di dalam Sahih al-Bukhari 
dan Sahih Muslim: 


c V 

"Jangan seseorang membangkitkan seseorang yang lain dari 
tempat duduknya untuk ia duduk di tempat itu, tetapi 
hendaklah kamu melapang dan meluaskan tempat duduk 
itu." 


Begitu juga ada hadith yang melarang melangkah 
tengkuk orang lain untuk mengambil tempat di 
hadapan. 

Ayat ini menggalakkan seseorang melapangkan 
tempat bagi orang yang baru datang supaya ia dapat 
duduk. Begitu juga ia menggalakkan seseorang 
mematuhi perintah apabila yang duduk disuruh 
bangkit, maka hendaklah ia bangkit. Perintah yang 
seperti ini hendaklah datang dari pimpinan yang 
bertanggungjawab kepada organisasi kelompok 
Muslimin bukannya datang dari orang yang baru 
datang. 

Tujuan ayat ini ialah menggalakkan kaum Muslimin 
agar melapangkan hati sebelum melapangkan tempat 
kerana apabila hati seseorang itu lapang dan toleran, 
sikapnya akan turut lapang dan toleran. Dia akan 
menerima saudara-saudaranya dengan mesra dan 
toleran dan melapangkan tempat untuk mereka 
dengan hati yang rela dan sukacita. Apabila pemimpin 
kelompok berpendapat bahawa di sana ada sebab 


yang wajar yang memerlukan sesuatu tempat duduk 
itu dikosongkan, maka perlulah dita'ati dengan penuh 
sukarela dan senang hati di samping mematuhi 
peraturan umum yang melarang perbuatan 
melangkah tengkuk orang lain atau membangkitkan 
orang lain dari tempat duduknya untuk ia mengambil 
tempat itu, kerana yang dituntut Islam ialah bersikap 
lapang dada dan menjaga peraturan dan peradaban 
yang wajar di setiap waktu. 

Mengikut cara Al-Qur'an yang membangkitkan 
kesedaran pada setiap perintah yang 
dikemukakannya, maka di sini ia menjanjikan orang- 
orang yang melapangkan tempat-tempat duduk di 
majlis-majiis dengan anugerah kelapangan dari Aliah 
dan menjanjikan orang-orang yang bangkit dan 
mengosongkan tempat duduknya kerana menjunjung 
perintah Rasul dengan anugerah pengangkatan ke 
darjah yang tinggi. "Apabila dikatakan kepada 
kamu lapangkan tempat-tempat di majlis, maka 
hendaklah kamu lapangkannya nescaya Allah 
akan memberi kelapangan kepada kamu dan 
apabila dikatakan kepada kamu bangkitlah, 
maka hendaklah kamu bangkit nescaya Allah 
akan mengangkat orang-orang yang beriman 
dari kamu dan orang-orang yang dikurniakan 
ilmu pengetahuan kepada darjat-darjat yang 
tinggi", ini adalah sebagai balasan terhadap sifat 
mereka yang merendah diri dan patuh berdiri apabila 
disuruh berdiri. 

Peristiwa ini ada hubungan dengan keinginan 
mendekatkan tempat duduk berhampiran Rasulullah 
s.a.w. untuk menerima ilmu di majlisnya. Justeru itu 
ayat ini mengajarkan mereka bahawa keimanan yang 
mendorong seseorang kepada bersikap lapang dada 
dan patuh kepada perintah dan ilmu yang diterima 
mereka yang membersihkan hati mereka dan 
menjadikannya bersikap toleran dan patuh itu adalah 
membawa kepada pengangkatan ke darjat yang 
tinggi di sisi Allah. Ini adalah sebagai balasan 
kesukarelaan mereka meninggalkan tempat duduknya 
yang tinggi berhampiran Rasulullah s.a.w. kerana 
sesuatu pertimbangan yang difikirkan oleh Rasulullah 
s.a.w. 



"Dan Allah Maha Mengetahui segala perbuatan yang 
dilakukan kamu. "(11) 

Allah memberi balasan-balasan itu berdasarkan 
ilmunya, yang mengetahui hakikat amalan-amalan 
yang dilakukan kamu dan mengetahui perasaan- 
perasaan kamu yang tersembunyi di sebaliknya. 

Demikianlah cara Al-Qur'an mendidik dan 
mengasuh jiwa orang-orang Mu'min. Mereka diajar 
berlapang dada bertoleransi dan patuh kepada 
perintah dengan cara memberi galakan dan 
membangkitkan semangat mereka, kerana agama itu 
bukannya terletak pada perintah-perintah secara 
harfiah, tetapi agama itu terletak pada perubahan 
perasaan dan pada kepekaan hati nurani. 

****** 


(Pentafsiran ayat-ayat 12 - 13) 


Di samping itu AI~Qur'an mengajar mereka satu lagi 
peradaban dalam perhubungan mereka dengan 
Rasulullah s.a.w. Nampaknya di sana ada kesesakan 
orang ramai yang ingin mengadakan pertemuan 
peribadi dengan Rasulullah s.a.w. bagi membolehkan 
mereka bercakap dengan beliau mengenai masalah- 
masalah peribadi masing-masing untuk menerima 
arahan dan fikiran beliau atau untuk mendapat 
kenikmatan berdua-duaan dengan Rasulullah s.a.w. 
tanpa memperhitungkan tugas-tugas beliau yang 
penting terhadap kelompok Muslimin, juga tanpa 
menilaikan betapa mahalnya waktu beliau dan betapa 
seriusnya pertemuan peribadi dengan beliau yang 
patut dilakukan melainkan kerana satu urusan yang 
penting. Oleh itu, Allah mahu rnenyedarkan 
perhitungan-perhitungan yang seperti itu kepada 
mereka dengan mengenakan derma untuk faedah 
kelompok Muslimin ke atas orang yang ingin 
mengadakan pertemuan peribadi dengan Rasulullah 
dan memotong waktu beliau yang menjadi hak 
kepunyaan kelompok Muslimin itu. Orang-orang ini 
dikenakan membayar sedekah sebelum mereka 
memohon untuk mengadakan pertemuan peribadi 



Wahai orang-orang yang beriman! Apabila kamu mahu 
mengadakan perbincangan peribadi dengan Rasul, maka 
hendaklah kamu mengeluarkan sedekah . sebelum 
mengadakan perbincangan itu, perbuatan demikian lebih 
baik kepada kamu dan lebih bersih. Dan andainya kamu 
tidak memperolehi (sesuatu yang akan disedekahkannya), 
maka sesungguhnya Allah Maha Pengampun dan Maha 
Penyayang. "(1 2) 


Al-lmam 'Ali Karramallahu Wajhahu telah mematuhi 
perintah ayat ini. Ketika itu dia memiliki satu dinar - 
menurut riwayat - lalu ditukarkan kepada duit dirham. 
Dan setiap kali ia hendak bercakap secara peribadi 
dengan Rasulullah s.a.w. mengenai sesuatu perkara, 
ia mengeluarkan sedekah sebanyak satu dirham. 
Tetapi pemberian sedekah itu dirasa sulit oleh orang- 
orang Islam. Allah memang mengetahui hal ini dari 
mereka, dan oleh kerana perintah itu telah pun 
mencapai matlamatnya iaitu ia telah berjaya 
rnenyedarkan mereka tentang nilai pertemuan 
peribadi dengan Rasulullah yang diminta oleh mereka, 
maka Allah meringankan perintah itu dengan 
menurunkan ayat berikut yang mengangkatkan taklif 
itu dan menyuruh mereka supaya tekun melakukan 
amal ibadat dan keta’atan yang mengelokkan hati 
mereka: 



"Apakah kamu bimbang (jadi miskin) untuk mengeluarkan 
sedekah-sedekah sebelum mengadakan perbincangan 
dengan Rasul? Dan apabila kamu tidak melaksanakan 
perintah (kerana sulit) dan Allah mema'afkan kamu, maka 
dirikanlah solat, tunaikanlah zakat dan ta'atilah Allah dan 
Rasul-Nya . Dan Allah Maha Mengetahui segala perbuatan 
yang dilakukan kamu. "(13) 

Di dalam dua ayat ini dan di dalam riwayat-riwayat 
yang menyebut sebab-sebab turunnya kedua-dua ayat 
itu, kita dapati sebahagian dari usaha-usaha tarbiyah 
untuk melatih kelompok Muslimin di dalam perkara- 
perkara kecil dan besar yang menyangkut perasaan 
dan perilaku. 

****** 


(Pentafsiran ayat-ayat 14 - 19) 


Kemudian Al-Qur'an kembali mengisahkan kaum 
Munafiqin yang bersetiakawan dengan kaum Yahudi, 
la menggambarkan setengah-setengah tindak-tanduk 
dan pendirian mereka serta membuka tembelang 
mereka dan kesudahan mereka yang buruk, juga 
mengumumkan kemenangan da'wah Islamiah dan 
pejuang-pejuangnya walaupun mereka ditentang 
dengan berbagai-bagai perancangan yang jahat. 

"Tidakkah engkau lihat orang-orang (Munafiq) yang 
bersetia kawan dengan orang-orang (Yahudi) yang dimurkai 
Allah. Mereka bukan dari golongan kamu dan bukan pula 
dari golongan mereka (Yahudi). Mereka bersumpah bohong 
dan mereka tahu (mereka berbohong) (14). Aliah telah 
menyediakan 'azab yang amat dahsyat untuk mereka. 
Sesungguhnya amat buruk perbuatan yang dilakukan 
mereka(IS). Mereka telah menggunakan sumpah-sumpah 
(bohong) mereka sebagai perisai (untuk melindungi diri 
mereka) lalu mereka halangi manusia dari jalan Allah , kerana 
itu disediakan untuk mereka ‘ azab yang hina(16). Harta 
kekayaan dan anak-pinak mereka tidak berguna sedikit pun 
untuk menyelamatkan mereka dari 'azab Allah. Merekalah 
penghuni-penghuni Neraka dan mereka kekal di 
dalamnya(17). (Ingatlah) pada hari seluruh mereka 
dibangkitkan Allah , lalu mereka bersumpap (bohong) kepada 
Allah sebagaimana mereka bersumpah (bohong) kepada 
kamu , sedangkan mereka menyangka bahawa mereka 
berdiri di atas sesuatu (alasan yang kukuh), sesungguhnya 
mereka adalah para pendusta belaka(18). Syaitan telah 
menguasai mereka dan menjadikan mereka lupa mengingati 
Allah. Merekalah kumpulan Hizbusy-syaitan. Sesungguhnya 
kumpulan Hizbusy-syaitan itulah kumpulan yang rugi." (19) 

Kecaman Terhadap Kaum Munafiqin Yang Mengadakan 
Hubungan Setiakawan Dengan Musuh-musuh Islam 

Serangan yang kuat terhadap kaum Munafiqin yang 
bersetiakawan dengan kaum Yahudi yang dimurkai 
Allah itu menunjukkan bahawa mereka sangat hebat 
merancangkan tipu daya terhadap kaum Muslimin 
dan membuat pakatan sulit dengan musuh mereka 
yang paling ketat, juga menunjukkan bahawa kuasa 
Islam pada masa itu telah menjadi begitu kuat 
sehingga digeruni kaum Munafiqin dan mereka 
terpaksa menggunakan taktik bersumpah bohong 
apabila mereka dihadapi Rasulullah s.a.w. dan kaum 
Muslimin dengan rancangan-rancangan jahat dan 
pakatan-pakatan sulit mereka yang telah didedahkan 
Allah kepada mereka. Mereka terpaksa bersumpah 
bohong untuk menyangkalkan tuduhan-tuduhan itu, 
sedangkan mereka tahu bahawa sumpah mereka 
adalah dusta. Mereka mahu melindungkan diri 
mereka dengan sumpah itu dari tindakan kaum 
Muslimin yang mempersalahkan mereka kerana 
terbukanya tembelang perancangan-perancangan 
mereka yang jahat, "Mereka telah menggunakan 
sumpah (bohong itu) sebagai perisai" yakni 
sebagai perlindungan, dan dengan berbuat begitu 
mereka dapat meneruskan langkah-langkah mereka 
yang sulit untuk menghalang orang ramai dari agama 
Allah. 

Allah telah mengancam mereka dengan janji-janji 
'azab beberapa kali di dalam ayat-ayat ini: 

"Aliah telah menyediakan ' azab yang amat dahsyat untuk 
mereka. Sesungguhnya amat buruk perbuatan yang 
dilakukan mereka. "(1 5) 


Dan: 


o 


Dan: 

"Kerana itu disediakan untuk mereka 'azab yang hina. "(16) 

"Harta kekayaan dan anak-pinak mereka tidak berguna 
sedikit pun untuk menyelamatkan mereka dari 'azab Allah. 
Merekalah penghuni-penghuni Neraka dan mereka kekal di 
dalamnya." (17) 

Al-Qur'an menggambarkan pandangan mereka 
pada hari Qiamat berada di dalam keadaan yang hina, 
di mana mereka bersumpah kepada Allah persis 
seperti mereka bersumpah kepada manusia: 

'ts. 

"(Ingatlah) pada hari seluruh mereka dibangkitkan Allah , lalu 
mereka bersumpah (bohong) kepada Allah sebagaimana 
mereka bersumpah (bohong) kepada kamu. "(1 8) 

Ini menunjukkan bahawa tabi'at hipokrit itu telah 
berakar umbi. di dalam diri mereka sehingga terbawa- 
bawa bersama mereka pada hari Qiamat di hadapan 
Allah Yang Maha Mulia, Yang Mengetahui segala 
rahsia hati manusia. 

"Mereka menyangka mereka berdiri di atas sesuatu (alasan 
yang ku ku h). "(1 8) 

Sedangkan mereka sebenarnya berdiri di atas angin 
yang kosong dan tidak bersandarkan sesuatu alasan 
pun. 

Kemudian Al-Qur'an mengecap mereka dengan 
sifat bohong yang tidak bercerai dari mereka: 

©0 

"Sesungguhnya mereka adalah para pendusta belaka. "(18) 

Kemudian Al-Qur'an mendedahkan bahawa sebab 
yang membawa mereka jadi begitu ialah kerana 
mereka telah dikuasai syaitan. 

"Dan menjadikan mereka lupa mengingati Allah."(1 9) 

Hati yang lupa mengingati Allah itu akan rosak dan 
terdedah kepada kejahatan: 

"Merekalah kumpulan Hizbusy-syaitan . "(19) 

Yakni kumpulan yang setia kepada syaitan yang 
berdiri di bawah panji-panji syaitan, yang bekerja atas 
nama syaitan dan yang melaksanakan segala tujuan- 
tujuan syaitan, itulah kejahatan yang tulen yang akan 
membawa kepada kerugian yang tulen: 

Sesungguhnya kumpulan Hizbusy-syaltan itulah kumpulan 
yang rugi. "(19) 

Itulah serangan yang amat hebat sesuai dengan 
kejahatan dan rancangan-rancangan jahat yang 
dirancangkan kaum Munafiqin bersama-sama musuh 
Islam yang jahat la membuat hati orang-orang Islam 
menjadi aman dan tenang keran a Allah S.W.T. telah 
menyerang bagi pihak mereka - musuh-musuh 
mereka yang tersembunyi. 

****** 

(Pentafsiran ayat-ayat 20-21) 

Oleh kerana kaum Munafiqin mencari perlindungan 
pada kaum Yahudi yang dirasakan mereka 
mempunyai kekuatan yang digeruni dan boleh 
diletakkan harapan, juga mencari bantuan dan 
khidmat nasihat dari mereka, maka Allah telah 
menghampakan harapan mereka dengan 
mengumumkan bahawa Dia telah menetapkan 
kehinaan dan kekalahan kepada musuh-Nya dan 
menetapkan kemenangan dan kedudukan yang 
kukuh kepada diri-Nya dan Rasul-Nya: 

"Sesungguhnya orang-orang yang menentang Allah dan 
Rasui-Nya, mereka termasuk di dalam golongan orang-orang 
yang hina-dina(20). Allah telah membuat keputusaa Aku 
dan Rasul-Ku pasti menang . Sesungguhnya Allah Maha Kuat 
dan Maha Perkasa." (21) 

Inilah janji-janji Allah yang benar yang pasti 
terlaksana walaupun realiti lahirnya kadang-kadang 
kelihatan bertentangan dengan janji yang benar itu. 

Apa yang telah berlaku ialah keimanan dan 
kepercayaan tauhid telah mengalahkan kekufuran 
dan syirik. Kepercayaan kepada Allah telah berdiri 
kukuh di bumi ini dan umat manusia telah tunduk 
kepada kepercayaan itu setelah mendapat berbagai- 
bagai tentangan dari kepercayaan syirik dan 
kepercayaan paganisme dan setelah sekian lama 
bertarung dengan kekufuran, syirik dan kepercayaan 
tidak bertuhan. Walaupun di sana terdapat zaman- 
zaman di mana kepercayaan tidak bertuhan atau 
kepercayaan syirik muncul kembali di setengah- 
setengah tempat di bumi ini sebagaimana yang 
berlaku sekarang di negara-negara yang tidak 
bertuhan dan negara-negara yang berpegang dengan 
kepercayaan paganisme, namun kepercayaan kepada 
Allah pada umumnya tetap merupakan 'aqidah yang 
mengatasi 'aqidah-'aqidah yang lain. Lebih-lebih lagi 
tempoh kepercayaan tidak bertuhan dan kepercayaan 


paganisme itu tetap akan hilang, kerana kepercayaan- 
kepercayaan itu tidak layak untuk hidup kekal dan 
kerana umat manusia setiap hari mendapat bukti- 
bukti yang baru yang membawa mereka kepada 
kepercayaan kepada Allah dan membawa 
kemantapan kepada 'aqidah, iman dan tauhid. 

Orang Mu'min tetap percaya bahawa janji Allah itu 
tetap berlaku, dan andainya suatu kejadian kecil 
berlaku dalam satu generasi yang terbatas atau 
berlaku di suatu tempat yang terbatas yang 
bertentangan dengan janji itu, maka kejadian itu 
merupakan kejadian yang tidak benar yang lambat- 
laun akan hilang dan lenyap. Kejadian itu hanya 
wujud di bumi untuk satu tempoh yang tertentu 
kerana sesuatu hikmat yang tertentu, mungkin untuk 
membangkitkan keimanan dan merangsangkannya 
demi melaksanakan janji Allah pada waktunya yang 
telah ditentukan. 

Apabila seseorang melihat pada hari ini kepada 
peperangan besar yang dilancarkan oleh musuh- 
musuh keimanan terhadap orang-orang yang beriman 
di dalam berbagai bentuk dan rupa, iaitu dalam 
bentuk penindasan, tindakan kejam dan berbagai- 
bagai tipu daya dalam berbagai-bagai zaman yang 
panjang hingga setengah-setengahnya sampai ke 
tahap, di mana orang-orang yang beriman dibunuh, 
diusir, diseksa, dipotong mata pencarian dan 
dikenakan berbagai-bagai 'azab yang dahsyat, namun 
keimanan tetap kekal di dalam hati mereka dan 
keimanan telah menyelamatkan mereka dari 
keruntuhan dan melindungi seluruh bangsa mereka 
dari kehilangan syakhsiahnya dan dari kelarutan 
dalam umat-umat yang menyerang mereka dan 
seterusnya keimanan telah mengawal mereka dari 
tunduk kepada tindakan-tindakan kemaharajalelaan 
yang zalim kecuali dalam tempoh menunggu untuk 
menyerang balas dan menghancurkannya. Apabila 
seseorang melihat kepada kejadian yang berlaku di 
sepanjang masa itu, nescaya dia dapati betapa 
benarnya firman Allah iaitu dia boleh dapati 
kebenarannya dalam kejadian itu sendiri tanpa 
memerlukan kepada penungguan yang lama. 

Walau bagaimanapun seseorang Mu'min tidak 
diharui sebarang keraguan bahawa janji Allah itulah 
hakikat yang benar yang pasti lahir di dalam alam al- 
wujud, dan penentang-penentang Allah dan Rasul- 
Nya itulah yang hina, dan Allah dan Rasul-Nya itulah 
yang menang, inilah hakikat yang wujud dan pasti 
wujud biarpun gejala-gejala yang lahir tidak nampak 
begitu. 

****** 

(Pentafsiran ayat 22) 

Orang Yang Beriman Dilarang Mengadakan Hubungan 
Mesra Dengan Mereka Yang Menentang Allah Dan 
Rasul-Nya Walaupun Keluarga Sendiri 

Pada akhirnya Al-Qur'an menerangkan satu prinsip 
yang kukuh yang menjadi asas pendirian orang-orang 

Mu'min atau menjadi neraca keimanan yang amat 
halus di dalam jiwa mereka: 



" Engkau tidak mungkin dapati kumpulan orang-orang yang 
beriman kepada Ailah dan kepada hari Akhirat yang 
sanggup bersetiakawan dengan mereka yang menentang 
Allah dan Rasul-Nya walaupun mereka ibu bapa mereka 
sendiri atau anak-anak mereka sendiri atau saudara-saudara 
mereka sendiri atau keluarga mereka sendiri. Merekalah 
orang-orang yang Allah teguhkan keimanan di dalam hati 
mereka dan menguatkan mereka dengan roh dari-Nya. Dan 
Dia masukkan mereka di dalam taman-taman Syurga yang 
mengalir di bawahnya berbagai-bagai sungai dan mereka 
akan hidup kekal di dalamnya . Allah telah redha terhadap 
mereka dan mereka telah redha terhadap Allah. Merekalah 
kumpulan HizbuJIah. Ingatlah! Sesungguhnya kumpulan 
Hizbullah itulah kumpulan yang mendapat kejayaan. "(22) 


"Walaupun mereka , ibu bapa mereka sendiri atau anak-anak 
mereka sendiri atau saudara-saudara mereka sendiri atau 
keluarga mereka sendiri. "(22) 

Tali hubungan darah dan kerabat terputus di 
perbatasan keimanan. Tali perhubungan itu hanya 
boleh dipelihara selama di sana tidak ada 
penentangan dan perseteruan di antara dua panji- 
panji iaitu panji-panji Allah dan panji-panji syaitan. 
Bersahabat baik dengan ibu bapa yang Musyrikin 
memang disuruh Allah apabila di sana tidak ada 
peperangan di antara Hizbullah dengan Hizbusy- 
syaitan. Dan andainya di sana wujud pertentangan, 
persengketaan, peperangan dan permusuhan, maka 
hubungan-hubungan yang tidak terikat dengan 
simpulan .yang sama pada tali yang sama itu akan 
terputus. Abu 'Ubaydah r.a. telah membunuh 
bapanya pada hari Peperangan Badar r.a. dan Abu 
Bakr as-Siddiq r.a. telah berazam untuk membunuh 
anaknya Abdul Rahman. Mas'ab ibn 'Umayr telah 
membunuh saudaranya 'Ubayd ibn 'Umayr. 'Umar, 
Hamzah, 'Ali dan 'Ubaydah dan al-Harith r. anhum 
telah membunuh anggota-anggota kerabat dan 
keluarga mereka sendiri, di mana mereka 
mengabaikan hubungan darah dan kekeluargaan dan 
memandang kepada hubungan agama dan 'aqidah 
sahaja. Inilah setinggi-tinggi kefahaman mengenai 
hubungan-hubungan nilai dalam neraca 
pertimbangan Allah. 



& 


Inilah perbandingan yang sempurna di antara 
Hizbullah dan Hizbusy-syaitan, dan inilah 
penyebelahan yang mu’tamad kepada barisan yang 
unggul, inilah sikap ikhlas yang terlepas dari segala 
tarikan dan halangan dan inilah pergantungan pada 
ikatan yang kukuh pada tali yang sama. 



4Ail 31 ^ 0 * 

"Engkau tidak mungkin dapati kumpulan orang-orang yang 
beriman kepada Allah dan kepada hari Akhirat yang 
sanggup bersetiakawan dengan mereka yang menentang 
Allah dan Rasul-Nya" (22) 


kerana Allah tidak menjadikan dua hati pada 
seseorang manusia. Dan manusia tidak mungkin 
menyimpan dua kasih dalam satu hati, iaitu kasih 
kepada Allah dan Rasul-Nya dan kasih kepada musuh 
Allah dan Rasul-Nya. Yang mungkin ialah sama ada 
beriman atau tidak beriman. Kedua-duanya tidak 
mungkin bertemu: 





"Merekalah orang-orang yang Allah teguhkan keimanan di 
dalam hati mereka dan menguatkan mereka dengan roh 
dari-Nya. "(22) 


Keimanan telah ditanam kukuh oleh tangan qudrat 
Allah di dalam hati mereka. Ia ditulis oleh tangan 
rahmat ar-Rahman di dalam dada mereka, justeru itu 
ia tidak akan hapus dan musnah, tidak akan hilang 
dan pudar. 

"Dan Allah menguatkan mereka dengan roh dari-Nya." (22) 


Mereka tidak mungkin menunjukkan keazaman 
yang sekukuh itu melainkan dengan roh dari Allah, 
iaitu roh yang membekalkan kekuatan dan nur 
kepada mereka dan menghubungkan mereka dengan 
sumber kekuatan dan nur hidayat. 

"Dan Dia masukkan mereka di dalam taman-taman Syurga 
yang mengalir di bawahnya berbagai-bagai sungai dan 
mereka akan hidup kekal di dalamnya. "(22) 


Sebagai balasan terhadap keikhlasan mereka 
melepaskan diri mereka dari segala hubungan dan 

pertalian di bumi dan membersihkan hati mereka dari 
segala harta benda dunia yang fana. 



"Allah telah redha terhadap mereka dan mereka telah redha 
terhadap Allah. "(22) 

Ini adalah satu gambaran gemilang terhadap rasa 
puas hati dan tenteram yang melukiskan keadaan 
orang-orang yang beriman. Mereka ditempatkan di 
maqam yang tinggi dalam suasana puas dan mesra. 

"Allah telah redha terhadap mereka dan mereka pula redha 
terhadap Allah. "(22) 

Mereka telah memutuskan diri mereka dari segala 
hubungan dan menghubungkan diri dengan Allah, 
kerana itu Allah menyambut mereka di dalam 
naungan-Nya dan melapangkan tempat di sisi-Nya 
dan membuat mereka merasa bahawa la telah redha 
terhadap mereka dan mereka telah redha, mesra, 
tenang dan tenteram kerana mendapat kedudukan 
yang hampir dengan-Nya. 



"Merekalah Hizbullah. "(22) 

Merekalah Hizbullah yang bersatupadu di bawah 
panji-panji-Nya, yang bergerak di bawah pimpinan- 
Nya, yang menerima hidayat-Nya, yang melaksanakan 
agama-Nya, yang bertindak di bumi mengikut 
perencanaan dan keputusan-Nya. Mereka merupakan 
salah satu dari perencanaan-perencanaan Allah. 

"Ingatlah! Sesungguhnya kumpulan Hizbullah itulah 
kumpulan yang mendapat kejayaan. "(22) 

Siapa lagi yang akan mendapat kejayaan jika 
penolong-penolong agama Allah yang terpilih itu 
tidak mendapat kejahatan? 

Demikianlah umat manusia terbahagi kepada dua 
kumpulan. Hizbullah dan Hizbusy-syaitan, dan 
terbahagi kepada dua panji-panji iaitu panji-panji 
kebenaran dan panji-panji kebatilan. Seseorang itu 
sama ada dari Hizbullah yang berdiri di bawah panji- 
panji kebenaran atau ia dari Hizbusy-syaitan yang 
berdiri di bawah panji-panji kebatilan. Kedua-duanya 
berbeza dan tidak mungkin bercampuraduk dan tidak 
mungkin mencair sebati. Tidak ada hubungan 
keturunan dan persemendaan, tidak ada hubungan 
kekeluargaan dan kekerabatan, tidak ada hubungan 
negara dan bangsa, tidak ada hubungan puak dan 
kaum, malah yang wujud hanya hubungan 'aqidah 
sahaja. Barang siapa yang menyebelahi Hizbullah dan 
berdiri di bawah panji-panji kebenaran, maka dia dan 
sekalian orang yang berdiri bersamanya di bawah 
panji-panji itu adalah saudara-saudara kerana Allah 

belaka. Mereka berlainan warna, berlainan negara, 
berlainan keluarga, tetapi mereka bertemu dalam satu 
perikatan yang membentuk Hizbullah. Seluruh 
perbezaan itu hancur di bawah panji-panji yang satu. 
Dan barang siapa yang dikuasai syaitan dan berdiri di 
bawah panji-panji kebatilan, maka ia tidak akan 
mempunyai sebarang hubungan dengan Hizbullah, 
baik hubungan bumi mahupun hubungan bangsa, 
baik hubungan negeri mahupun hubungan warna 
kulit, baik hubungan kekeluargaan mahupun 
hubungan keturunan dan perkahwinan. Hubungan 
pertama yang menjadi landasan hubungan-hubungan 
telah terputus, maka seluruh hubungan ini terputus 
belaka. 

Di samping ayat ini menyarankan bahawa di dalam 
kumpulan Islam terdapat orang-orang yang terikat 
dengan ikatan darah dan kaum kerabat, ikatan 
maslahat dan persahabatan, ayat ini juga meletakkan 
neraca keimanan dengan cara yang amat tegas, dan 
serentak itu juga ia melukis gambaran kelompok 
Muslimin yang benar-benar ikhlas kepada Allah dan 
mencapai maqam yang tinggi itu. 

Gambaran ini amat sesuai dengan penutup surah ini 
yang bermula dengan menggambarkan perhatian dan 
keprihatinan Allah yang berat terhadap umat 
Muslimin menerusi peristiwa yang berlaku kepada 
seorang perempuan yang miskin. Perkataan 
perempuan itu telah didengar Allah semasa dia 
bersoaljawab dengan Rasulullah s.a.w. mengenai 
dirinya dan suaminya. 

Keikhlasan yang bulat kepada Allah yang memberi 
perhatian yang seberat itu kepada umat Muslimin 
merupakan suatu reaksi yang tabi'i dan tepat. Dan 
perbandingan antara Hizbullah dengan Hizbusy- 
syaitan merupakan satu perbandingan yang tidak 
seharusnya ada yang lain lagi darinya bagi umat 
Muslimin yang telah dipilih Allah untuk memain 
peranan universal yang diserahkan kepada mereka. 




